9. ΨΗΦΙΣΜΑ ΚΘ΄ της 14/14 Σεπτ. 1947 Περί αμνηστίας παραδιδομένων στασιαστών κλ. Άρθρον 1. Όσοι εκ των στασιαστών Αρχηγών, οδηγών ή συστασιαστών ή άλλων ενόπλων στασιαστικώς ή εκνόμως δρώντων ή δρασάντων, παρουσιασθώσιν εντός ενός μηνός από της ισχύος του παρόντος αυτοβούλως εις την πλησιεστέραν Δικαστικήν, Στρατιωτικήν, Αστυνομικήν ή Διοικητικήν Αρχήν ή ελλείψει τούτων εις οιανδήποτε Αρχήν (Δημοσίαν, Δημοτικήν, Κοινοτικήν ή Εκκλησιαστικήν) και αφοπλισθώσιν, εφ' όσον  ωπλοφόρουν, αμνηστεύονται αυτοδικαίως δυνάμει του παρόντος δια τα παρ' αυτών διαπραχθέντα μέχρι της δημοσιεύσεως του παρόντος αδικήματα, εφ' όσον ταύτα σχετίζονται οπωσδήποτε με την συμμοριακήν ή αντισυμμοριακήν δράσιν και απολύονται αμέσως υπό των εις ους παραδόθησαν έστω και αν διώκωνται δια πράξιν μη αμνηστευομένην, χορηγουμένης αυτοίς σχετικής βεβαιώσεως παρά των αρχών τούτων, εις ην δέον να δηλούνται απαραιτήτως ο τόπος της μελλούσης διαμονής του παραδιδομένου. Αι αρχαί αύται οφείλουσιν αυθημερόν να συντάξωσι σχετικήν έκθεσιν περί της εμφανίσεως και απολύσεως, ην να υποβάλωσιν εις τον Εισαγγελέα Πλημμελειοδικών της περιφερείας. Άρθρον 2. Όσοι εκτός των περιπτώσεων των προβλεπομένων υπό του άρθρου 1, ενεχόμενοι εις την συμμοριακήν δράσιν, αυτοβούλως παράσχουν πληροφορίας, παραδώσουν σχέδια, έγγραφα, διαταγάς κλπ. και εν γένει υποβοηθήσουν καθ' οιονδήποτε τρόπον εις την καταστολήν της ανταρσίας, εντός της αυτής προθεσμίας, αμνηστεύονται επίσης αυτοδικαίως δυνάμει του παρόντος δια παν σχετικόν με την ανταρσίαν αδίκημα και παύει πάσα οιαδήποτε δίωξίς των ως προς τούτο, τηρουμένων αναλόγως των διατάξεων του προηγουμένου άρθρου. Η μηνιαία προθεσμία των άρθρ. 1 και 2 παρετάθη επί ένα μήνα από της λήξεώς της δια του Β.Δ. της 14/14 Οκτ. 1947 περί παρατάσεως της προθεσμίας των άρθρ. 1 και 2 του Ψηφίσματος ΚΘ΄κλπ. Άρθρον 3. Όργανα πολιτικών, δικαστικών, στρατιωτικών ή αστυνομικών Αρχών, ενεργούντα εναντίον των δια του παρόντος οριζομένων ή οπωσδήποτε παραβιάζοντα ή καταστρατηγούντα τας διατάξεις του παρόντος ή συντελούντα εμπράκτως εις την μη εφαρμογήν των τιμωρούνται, επιφυλασσομένων των ειδικών διατάξεων των Ποινικών Νόμων και με απόλυσιν εκ της υπηρεσίας ή έκπτωσιν εκ του αξιώματος επιβαλλομένην δι' ητιολογημένης αποφάσεως του Υπουργικού Συμβουλίου. Άρθρον 4. Κυρούνται αι μέχρι της θέσεως εν ισχύϊ του παρόντος απολύσεις βάσει των ανωτέρω κριτηρίων υπό πάσης στρατιωτικής ή πολιτικής Αρχής και θεωρούνται αμνηστευμένα πάντα τα μέχρι της απολύσεως των παραδοθέντων αδικήματα, περί ων το άρθρον του παρόντος. Άρθρον 5. Αι προθεσμίαι των άρθρων 1 και 2 του παρόντος δύνανται να παραταθώσιν δια Β. Διατάγματος εκδιδομένου προτάσει του Υπουργικού Συμβουλίου επί ένα μήνα ακόμη. Πάσα λεπτομέρεια της εφαρμογής του παρόντος θέλει κανονισθή δια Β. Διατάγματος εκδιδομένου προτάσει του Υπουργικού Συμβουλίου. Άρθρον 6. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. Σελίς 185 Αμνηστία 9.Γ.ε.8-9 